杨维桢
冶春口号七首
今年腊底无残雪，却是年前十日春。
骑马行春桥上路，密梅花发便撩人。
吴下逢春春思浓，不堪花发馆娃宫。
吴山青青吴水白，愁杀江南盛小丛。
见说昆田生玉子，海西还有小昆仑。
明朝去拔珊瑚树，龙气随飞过海门。
鲛卵兼斤传海上，海人一尺立阶前。
娄江马头天下少，春水如天即放船。
南朝宫体袁才子，更说西昆郭孝廉。
自是玉台新句好，风流无复数香奁。
湖上女儿柳叶眉，春来能唱黄莺儿。
不知却是青娘子，飞傍枇杷索荔枝。
西楼美人不受呼，清筝一曲似罗敷。
可无东厩五花马，去博西楼一斛珠。